Lokha nawugandelelwa bubelelesi nekohlakalo …

Ungapheli amandla

Ubukhirikijani nekohlakalo akusizo izinto ezifikako. ITestamende eliDala liveza iindima ezinengana lapha uZimu begade azwakalisa khona ukukhathazeka ngebanga lobukhirikijani nekohlakalo kanti nomtloli wezAga uzwakalisa ukukhalima ngamandla labo abanommoya wokudlelezela kanye nokuleya amanga.

Ningabi nemihlobo emibili yamatje wokulinganisa, amakhulu namancani, ngeembadeni zenu. Ningabi namathungana amabili wokulinganisa, amakhulu namancani, ngeenkumbeni zenu. Yibani nesilinganiso sinye seqiniso, okulilitje nethungana ukuze amalangenu ande enarheni uSomnini uZimenu aninikela yona. Iye, uSomnini uZimenu uyabanyenya boke abenza izinto ezinjalo, okutjho abarhweba ngekohliso.

UDUTERONOMI 25:13-16

Isilinganiso samanga sisinyenyiso kuSomnini,

kodwana ujabulela amatje afaneleko wokulinganisa.

Kodwana abangakathembeki babhujiswa buqili babo.

Umnono awunabubhadekelo ngelanga lelaka.

IZAGA 11:1,3b,4a

Ukwethembeka kuletha isibusiso sakaZimu

UZimu uhlonipha labo abathembekileko. Eqinisweni, uZimu ulaya abantu bakhe bona bathembeke ukuze bazuze isibusiso sakhe. Encwadini yezAga, ukwethembeka ekurhwebeni kukhambisana nepilo ehle.

Kodwana ukulunga kuhlenga ekufeni.

IZAGA 11:4b

Lokha nakunganabulungiswa

Lokha ubelelesi nabungathathelwa amagadango msinyana bese buyathuwelela, abantu bangenwa kungasahloniphi umthetho.

Ngebanga lokungakhutjhwa msinyana

kwesigwebo sobulelesi,

iinhliziyo zabantu zizala iimbozi

ngombana isikhohlakali singenza

ubelelesi kanenginengi,

khonapho siphile isikhathi eside.

Nami ngiyazi bona kuthiwa

kuzabakhambela kuhle abantu abesaba uZimu,

ngombana bayamhlonipha,

nokobana isikhohlakali angeze kwasikhambela kuhle

namalangaso angeze elulwa njengesithunzi

ngombana asihloniphi uZimu.

Kodwana ephasini kwenzeka nanti ilize:

Kunabantu abalungileko abehlelwa ngokufanele iinkhohlakali

neenkhohlakali ezehlelwa ngokufanele abalungileko.

Ngithi nalokho kulilize.

UMTJHUMAYELI 8:11-14

Nokho amakholwa anethemba:

Mbala ubeka iinkhohlakali eendaweni ezibutjhelelezi,

uzenze bona ziwele ebhudwini.

AMARHUBO 73:18

UZimu akabe mgwebi wakho

Njengamakholwa asikabizelwa bona sikhambisane nephasi kodwana sibizelwe ukukhombisa iphasi indlela engcono yokuphila.

Ningaziphathi njengokwemikhuba yephaseli, kodwana tjhugululwani ngokwenziwa kabutjha emikhumbulweni yenu ukuze nikghone ukuhlukanisa okuyintando kaZimu; okuhle, okwamukelekako nokupheleleko.

KWEBEROMA 12:2

Kokugcina bazalwana nanyana yini eliqiniso, ehloniphekako, elungileko, emsulwa, ethokozisako, eyazisako, iye, nakukhona ubuhle begodu nakukhona nanyana yini efanele idunyiswe, zindlani ngayo. Ragelani phambili nokwenza enakufunda, nakwamukela, nakuzwa benakubona ngikwenza, yeke uZimu wokuthula uzakuba nani.

KWEBEFILIPI 4:8-9

*Iindimana zemitlolo zithethwe eBhayibhelini lesiNdebele elikhutjhwe ngomnyaka we-2012.

Igadangiswe beyakhutjhwa yiHlangano yeBhayibheli eSewula Afrika.

www.biblesociety.co.za

Bibles and audio Bibles are available on the BibleSA-app